உரூலா கனி

உரூலா எஃப். சாடே கனி (Rula F. Saadah Ghani, ஆப்கானியப் பெயர்: பீபி குல், பிறப்பு: 1948) ஆப்கானிஸ்தானின் முன்னாள் முதல் பெண்மணியும் ஆப்கானிய முன்னாள் குடியரசுத் தலைவரான அசரஃப் கனி அகமத்சயின் மனைவியும் ஆவார்.

2015-ஆம் ஆண்டில், டைம் இதழ் வெளியிட்ட உலகில் மிகவும் தாக்கமேற்படுத்திய டைம் 100 நபர்கள் பட்டியலில் உரூலா கனி இடம்பெற்றுள்ளார்.

 சொந்த வாழ்க்கை 
வலது|thumb|210x210px|மிசெல் ஒபாமா 2015 இல் உரூலா கனியுடன் தேநீர் அருந்தும் ஒரு நிகழ்ச்சி
உரூலா கனி, உரூலா சாடே அல்லது இரௌலா சாடே என்ற பெயரில் லெபனானில் உள்ள ஒரு லெபனானிய மரோனைட் கிறிஸ்தவ குடும்பத்தில் பிறந்தார். 1969-ஆம் ஆண்டு, பிரான்சின் பாரிஸ் அரசியல் ஆய்வுகள் நிறுவனத்திலிருந்து சான்றிதழ் பட்டம் பெற்றார். 1974-ஆம் ஆண்டு, பெய்ரூத்தின் அமெரிக்க பல்கலைக்கழகத்தில் அரசியல் ஆய்வுகளில் முதுகலைப் பட்டம் பெற்றார். இவர் அங்குதான் இவரது வருங்கால கணவர் அசரப் கனியை சந்தித்தார்.

இந்த இணை 1975-இல் திருமணம் செய்து கொண்டு இரண்டு குழந்தைகளைப் பெற்றது. இவர்களின் மகள் மரியம் கனி புரூக்ளினில் காட்சிக் கலைஞராக இருக்கிறார். தாரிக் என்ற மகனும் உள்ளார். 1983-ஆம் ஆண்டு, நியூயார்க் நகரில் உள்ள கொலம்பியா பல்கலைக்கழகத்தில் இதழியலில் மற்றொரு முதுகலைப் பட்டம் பெற்றார். பின்னர், 2003-இல் ஆப்கானிஸ்தானுக்கு திரும்பினார்.

உரூலா கனி ஆப்கானிஸ்தான், லெபனான், அமெரிக்கா ஆகிய நாடுகளில் குடியுரிமை பெற்றுள்ளார்.  அரபு, ஆங்கிலம், பிரெஞ்சு, பஷ்தூ, தாரி உள்ளிட்ட மொழிகளில் புலமை பெற்றவர் என்று கூறப்படுகிறது.

 2014 முதல் 
2014-ஆம் ஆண்டில் தான் குடியரசுத் தலைவராகப் பதவியேற்கும் விழாவில் கனி தனது மனைவிக்கு அனைவர் முன்பும் நன்றி தெரிவித்தார். அவரை ஆப்கானிஸ்தான் பெயரான பீபி குல் என்று அழைத்தார். "எனக்கும் ஆப்கானிஸ்தானுக்கும் ஆதரவளித்த எனது கூட்டாளி பீபி குல்லுக்கு நான் நன்றி தெரிவிக்க விரும்புகிறேன்" என்று கனி கூறினார். வரலாற்றாசிரியர் அலி ஏ ஒலோமி 2017-இல் ஆப்கானிஸ்தானின் ராணி சோராயாவின் முன்னுதாரணத்தைப் பின்பற்றி, நாட்டில் பெண்களின் உரிமைகளில் உண்மையான மாற்றத்தைக் கொண்டுவர உருலா கனி உதவ முடியும் என்று வாதிட்டார்.

முதல் பெண்மணியாக, கனி பெண்கள் உரிமைகளுக்காக வாதாடுபவராக அறியப்பட்டார்.

தாலிபான்கள் தலைநகர் காபுலைக் கைப்பற்றியபோது ஆகஸ்ட் 15, 2021 அன்று, உரூலா தனது கணவர், குழந்தைகள், இரண்டு நெருங்கிய உதவியாளர்களுடன் ஆப்கானிஸ்தானில் இருந்து தப்பி ஓடினார். இவர்கள் வெளியேறிய சிலமணி நேரங்களுக்குப் பிறகு ஆப்கானிஸ்தான் குடியரசுத் தலைவர் இல்லம் தலிபான்களால் கைப்பற்றப்பட்டது. ஆகஸ்ட் 18, 2021 அன்று, ஐக்கிய அரபு அமீரகம் கனி குடும்பம் தங்கள் நாட்டில் இருப்பதாகக் கூறியது.

 இதனையும் காண்க 

 ஹமித் கர்சாய்

 மேற்கோள்கள் 

பகுப்பு:வாழும் மக்கள்
பகுப்பு:1948 பிறப்புகள்
பகுப்பு:பாரசீக மொழி வார்த்தைகளைக் கொண்ட கட்டுரைகள்
பகுப்பு:ஆப்கானித்தான்